હિમાચલપ્રદેશ વિધાનસભાની ચૂંટણી ૪થી નવેમ્બરે એક તબક્કામાં યોજાશે
૬૮ બેઠકો માટે ૪૫.૧૬ લાખ મતદારો ૭,૨૫૨ મતદાન કેન્દ્રો સ્થપાશે
ચૂંટણી પંચે આજે ગુજરાત ઉપરાંત હિમાચલપ્રદેશ વિધાનસભાની ચૂંટણીઓ ૪થી નવેમ્બરે એક તબક્કામાં લેવાની જાહેરાત કરી હતી. હિમાચલપ્રદેશમાં મત ગણતરી ગુજરાત સાથે જ ૨૦મી ડિસમ્બરે કરવામાં આવશે. હિમાચલમાં ચૂંટણીઓ અંગેનું જાહેરનામું ૧૦મી ઓક્ટોબરે બહાર પાડવામાં આવશે.
હિમાચલ પ્રદેશમાં ઉમેદવારી પત્રકો ભરવાની છેલ્લી તારીખ ૧૭ ઓક્ટોબર રહેશે અને ૧૮મી ઓક્ટોબરે ઉમેદવારી પત્રકોની ચકાસણી કરાશે. ઉમેદવારી પાછી ખેંચવાની છેલ્લી તારીખ ૨૦મી ઓક્ટોબર રહેશે. હિમાચલ પ્રદેશમાં કુલ ૪૫.૧૬ લાખ મતદારો માટે ૭,૨૫૨ મતદાન કેન્દ્રો સ્થાપવામાં આવશે. હિમાચલમાં વિધાનસભાની કુલ ૬૮ બેઠકો છે. જેમાંની ૧૭ એસ.સી. માટે અને ૩ એસ.ટી. ઉમેદવારો માટે અનામત છે. હિમાચલ પ્રદેશની વર્તમાન વિધાનસભાની મુદત ૧૦મી જાન્યુઆરીએ પૂરી થાય છે.
અધિકૃત સૂત્રોના જણાવ્યા અનુસાર ગૃહમંત્રાલય હિમાચલ પ્રદેશમાં ચૂંટણીઓ દરમિયાન ૬,૦૦૦ અર્ધલશ્કરી જવાનો પૂરા પડાશે. જ્યારે રાજ્યના ૧૪,૦૦૦ પોલીસ કર્મચારીઓ ચૂંટણી દરમિયાન તૈનાત કરવામાં આવશે.